Moordtog: Vyf dood, twee verkrag en talle beseerArgieffoto Die voorvalle het vroeg Saterdagoggend in die Umlazi informele nedersetting in Durban plaasgevind. ŉ Groep verdagtes het omstreeks 01:15 ŉ kroeg binnegestorm en die mense in ŉ ander vertrek ingedwing. Hulle het die slagoffers beroof en daarna op hulle geskiet. Agt mense is gewond. Dieselfde groep verdagtes is toe na ŉ huis daar naby waar hulle lede van ŉ familie beroof en daarna op hulle losgebrand het. ŉ 59-jarige ma, haar twee seuns en haar dogter is doodgeskiet. Drie is op die toneel dood en die vierde slagoffer is later in ŉ hospitaal oorlede. Twee vroue is tydens die voorval verkrag, maar het saam met nog ŉ vrou die aanval oorleef. Beamptes van die Umlazi-polisie en die Durbanse blitspatrollie was vinnig op die toneel. Twee verdagtes kon daarin slaag om te ontsnap terwyl ŉ derde verdagte op die polisiebeamptes losgebrand het. Die polisie het teruggeskiet en die verdagtes noodlottig gewond. ŉ 9 mm-pistool is langs die verdagte se liggaam aangetref. Volgens die polisie is die oorlede verdagte verlede jaar in die Umlazi-gebied in hegtenis geneem vir die besit van ŉ ongelisensieerde vuurwapen. Die polisie se ondersoek gaan voort.